Document ID: 32004D0658

ID-DEĊIŻJONI TAL-KUNSILL 2004/658/PESK
tat-13 ta' Settembru 2004
dwar id-disposizzjonijiet finanzjarji applikabbli għall-budget ġenerali ta' l-Aġenzija tad-Difiża Ewropea
IL-KUNSILL TA' L-UNJONI EWROPEA,
Wara li kkunsidra l-Azzjoni Konġunta tal-Kunsill 2004/551/PESK tat-12 ta' Lulju 2004 dwar l-istabbiliment ta' Aġenzija tad-Difiża Ewropea (EDA) u b'mod partikolari l-Artikolu 18 paragrafu 1 tagħha (1),
Billi:
(1)
L-Azzjoni Konġunta 2004/551/PESK tipprovdi li d-disposizzjonijiet finanzjarji applikabbli għall-budget ġenerali għandhom jiġu approvati mill-Kunsill, b'unanimità. Il-Bord Direttiv għandu, fi żmien sena mill-adozzjoni ta' dik l-Azzjoni Konġunta, jirrevedi u jemenda dawn id-disposizzjonijiet, skond il-bżonn;
(2)
Il-Bord Direttiv, meta jirrivedi dawn id-disposizzjonijiet, għandu jirrispetta d-disposizzjonijiet tad-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 dwar il-koordinazzjoni ta' proċeduri għall-għoti ta' kuntratti pubbliċi ta' xogħol, kuntratti pubbliċi ta' provvista u kuntratti pubbliċi ta' servizzi (2) u għandu jindirizza wkoll il-kwistjoni tal-kuntratti li jridu jiġu konklużi mill-Aġenzija fl-oqsma fejn id-Direttiva 2004/18/KE ma tapplikax u fejn Stat Membru jista' jieħu miżuri nazzjonali taħt l-Artikolu 296 TKE;
(3)
L-Azzjoni Konġunta 2004/551/PESK tipprevedi wkoll li l-Bord Direttiv, fuq proposta mid-Direttur Eżekuttiv, għandu jadotta skond il-bżonn ir-regoli implimentattivi li jirrigwardjaw l-implimentazzjoni u l-kontroll tal-budget, ġenerali partikolarment fir-rigward ta' l-akkwist pubbliku, mingħajr preġudizzju għar-regoli Komunitarji pertinenti. Il-Bord Direttiv għandu jiżgura, b'mod partikolari, li jittieħed kont, b'mod xieraq tas-sigurtà tal-forniment u tal-protezzjoni tal-ħtiġijiet konnessi kemm ma' sigrieti tad-difiża kif ukoll mad-drittijiet tal-proprjetà intelletwali.
(4)
Id-disposizzjonijiet u r-regoli finanzjarji msemmija fl-Anness mhumiex applikabbli għal proġetti u programmi ad hoc kif imsemmi fl-Artikoli 20 u 21 ta' l-Azzjoni Konġunta 2004/551/PESK. Il-Bord Direttiv għandu jirsisti sabiex jistabbilixxi disposizzjonijiet u regoli għal proġetti u programmi ad hoc.
(5)
Il-budget ġenerali inizjali ta' l-Aġenzija tad-Difiża Ewropea għall-2004 huwa ffokat fuq arranġamenti ta' bidu u għandhom jiġu stabbiliti mingħajr dewmien disposizzjonijiet finanzjarji għall-implimentazzjoni mingħajr problemi tagħha.
IDDEĊIEDA KIF ĠEJ:
Artikolu 1
Id-disposizzjonijiet finanzjarji applikabbli għall-implimentazzjoni u l-kontroll tal-budget ġenerali ta' l-Aġenzija tad-Difiża Ewropea huma stabbiliti fl-Anness ta' din id-Deċiżjoni. Dawn id-disposizzjonijiet finanzjarji għandhom jidħlu fis-seħħ mit-13 ta' Settembru 2004 sa meta jiġu riveduti, emendati jew ikkonfermati skond l-Artikolu 18(1) ta' l-Azzjoni Konġunta 2004/551/PESK, jew sal-31 ta' Diċembru 2005, skond liem waħda minn dawn id-dati tiġi l-ewwel.
Artikolu 2
Din id-Deċiżjoni għandha tidħol b' effett fil-ġurnata ta' l-adozzjoni tagħha.
Artikolu 3
Din id-Deċiżjoni għandha tiġi ppublikata fil-Ġurnal Uffiċjali ta' l-Unjoni Ewropea.
Magħmula fi Brussell, nhar it-13 ta' Settembru 2004.

Labels: 2
15